Samkvæmt 11. gr. laga um leikskóla frá árinu 2008 er leikskólum skylt að starfrækja foreldraráð . Foreldraráð leikskólanna á Fljótsdalshéraði unnu saman eftirfarandi skilgreiningu , reglur og viðmið fyrir leikskólana sem gilda fyrir alla leikskóla sveitarfélagsins . Foreldraráð – Fljótsdalshérað Foreldraráð Kjósa skal foreldraráð við leikskóla og skal leikskólastjóri hafa frumkvæði að kosningu í ráðið . Hlutverk foreldraráðs er að gefa umsagnir til leikskóla og nefndar , sbr. 2. mgr. 4. gr. , um skólanámskrá og aðrar áætlanir sem varða starfsemi leikskólans . Þá skal ráðið fylgjast með framkvæmd skólanámskrár og annarra áætlana innan leikskólans og kynningu þeirra fyrir foreldrum . Foreldraráð hefur umsagnarrétt um allar meiri háttar breytingar á leikskólastarfi . ( Lög um leikskóla : 2008 ) Starfsreglur foreldraráða leikskóla á Fljótsdalshéraði : Leikskólastjóri kallar ráðið saman til fyrsta fundar fyrir 1. október ár hvert . Foreldraráðið ákveður fastan fundartíma einu sinni í mánuði og aukafundir eru haldnir ef þurfa þykir s.s. þegar foreldraráð allra leikskólanna funda saman – a.m.k. einu sinni fyrir jól og einu sinni eftir jól . Fundargerðir skulu birtar á vef skólans . Ráðið getur kallað til aðra foreldra eða starfsmenn á fund eða til að vinna ákveðin verkefni eftir þörfum hverju sinni . Foreldraráðin á Fljótsdalshéraði eiga einn sameiginlegan áheyrnarfulltrúa á fundi fræðslunefndar Fljótsdalshéraðs . Hlutverk foreldraráðs í leikskólum á Fljótsdalshéraði : Ráðið gefur umsagnir um skólanámskrár og aðrar áætlanir sem varða starfsemi leikskólans . Ráðið fylgist með framkvæmd skólanámskrár og annarra áætlana innan leikskólans og fylgist jafnframt með kynningu þeirra fyrir foreldrum . Ráðið hefur umsagnarrétt um allar meiriháttar breytingar á skólastarfinu . Ráðið hlustar eftir röddum foreldra og kemur ábendingum í réttan farveg .